Document ID: 32011D0675

VYKONÁVACIE ROZHODNUTIE KOMISIE
z 12. októbra 2011,
ktorým sa mení a dopĺňa rozhodnutie 2003/467/ES, pokiaľ ide o úradné vyhlásenie Lotyšska za členský štát bez výskytu tuberkulózy a vyhlásenie určitých správnych oblastí v Portugalsku za oblasti bez výskytu enzootickej leukózy hovädzieho dobytka
[oznámené pod číslom K(2011) 7186]
(Text s významom pre EHP)
(2011/675/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), a najmä na jej prílohu A kapitolu I ods. 4 a prílohu D kapitolu I časť E,
keďže:
(1)
Smernica 64/432/EHS sa vzťahuje na obchod s hovädzím dobytkom a ošípanými v rámci Únie. Stanovujú sa v nej podmienky, za ktorých sa môže členský štát alebo región členského štátu úradne uznať za oblasť bez výskytu tuberkulózy a enzootickej leukózy hovädzieho dobytka, pokiaľ ide o stáda hovädzieho dobytka.
(2)
V prílohách I a III k rozhodnutiu Komisie 2003/467/ES z 23. júna 2003 ustanovujúcemu úradný status stád hovädzieho dobytka bez výskytu tuberkulózy, brucelózy a enzootickej bovinnej leukózy v niektorých členských štátoch a regiónoch členských štátov (2) sa uvádza zoznam členských štátov a ich regiónov, ktoré sú úradne vyhlásené za oblasti bez výskytu tuberkulózy a enzootickej leukózy hovädzieho dobytka.
(3)
Lotyšsko predložilo Komisii dokumentáciu preukazujúcu súlad s podmienkami na priznanie úradného statusu územia bez výskytu tuberkulózy stanovenými v smernici 64/432/EHS na celom svojom území.
(4)
Po posúdení dokumentácie predloženej Lotyšskom by sa celé územie tohto členského štátu malo úradne vyhlásiť za územie bez výskytu tuberkulózy.
(5)
Portugalsko predložilo Komisii dokumentáciu preukazujúcu súlad s podmienkami, aby sa mu úradne priznal status bez výskytu enzootickej leukózy hovädzieho dobytka podľa smernice 64/432/EHS v súvislosti so všetkými správnymi oblasťami (distritos) v rámci vyšších správnych celkov (regiões) Algarve a Alentejo.
(6)
Po posúdení dokumentácie predloženej Portugalskom by sa uvedené oblasti (distritos) mali vyhlásiť za oblasti Portugalska úradne bez výskytu enzootickej leukózy hovädzieho dobytka.
(7)
Rozhodnutie 2003/467/ES by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Prílohy I a III k rozhodnutiu 2003/467/ES sa menia a dopĺňajú v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 12. októbra 2011

Labels: 3
0
18
6